NARIADENIE KOMISIE (ES) č. 479/2006
z 23. marca 2006
pokiaľ ide o povolenie niektorých doplnkových látok, ktoré patria do skupiny zlúčenín stopových prvkov
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na zmluvu o založení Európskeho spoločenstva,
so zreteľom na smernicu Rady 70/524/EHS z 23. novembra 1970 o prídavných látkach do krmív (1), a najmä na jej článk 3 a 9d,
so zreteľom na nariadenie Európskeho parlamentu a Rady (ES) č. 1831/2003 z 22. septembra 2003 o doplnkových látkach určených na používanie vo výžive zvierat (2), a najmä na jeho článok 25,
keďže:
(1)
Nariadením (ES) č. 1831/2003 sa povoľuje používanie doplnkových látok vo výžive zvierat.
(2)
V článku 25 nariadenia (ES) č. 1831/2003 sa ustanovujú prechodné opatrenia pre žiadosti o povolenie kŕmnych doplnkových látok predložené v súlade so smernicou 70/524/EHS do dňa začatia uplatňovania nariadenia (ES) č. 1831/2003.
(3)
Žiadosti o povolenie kŕmnych doplnkových látok uvedených v prílohe k tomuto nariadeniu boli predložené do dňa začatia uplatňovania nariadenia (ES) č. 1831/2003.
(4)
Prvotné poznámky k týmto žiadostiam boli zaslané Komisii podľa ustanovenia v článku 4 ods. 4 smernice 70/524/EHS do dňa začatia uplatňovania nariadenia (ES) č. 1831/2003. Tieto žiadosti sa preto aj naďalej vybavujú v súlade s článkom 4 smernice 70/524/EHS.
(5)
Žiadateľ sa uchádzal o povolenie chelátových foriem železa, mangánu, medi a zinku so syntetickým glycínom. Vďaka používaniu chelátových foriem by sa dali vyriešiť niektoré problémy so vstrebávaním, ktoré sa vyskytujú pri používaní iných foriem. Je už povolený podobný výrobok s aminokyselinami zo sójového proteínu. V tejto žiadosti o povolenie však ide o stopové prvky chelátované so syntetickým glycínom, a preto je nutné osobitné povolenie.
(6)
Žiadateľ predložil dokumentáciu na podporu používania chelátových foriem železa, mangánu, medi a zinku so syntetickým glycínom v krmivách.
(7)
Komisia požiadala Európsky úrad pre bezpečnosť potravín (ďalej len „úrad“) o posúdenie príslušných údajov na podporu žiadosti o povolenie. Na základe tejto žiadosti prijal úrad 29. novembra 2005 stanovisko k používaniu chelátových foriem železa, mangánu, medi a zinku so syntetickým glycínom v krmivách.
(8)
Zo stanoviska úradu vyplýva, že podmienky ustanovené v článku 3a smernice 70/524/EHS sú splnené. Preto by malo byť povolené používať v krmivách chelátové formy železa, mangánu, medi a zinku so syntetickým glycínom.
(9)
Opatrenia ustanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO NARIADENIE:
Článok 1
Povoľuje sa používať vo výžive zvierat prípravky patriace do skupiny „zlúčeniny stopových prvkov“ uvedené v prílohe ako doplnkové látky za podmienok ustanovených v tejto prílohe, a to bez časového obmedzenia.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 23. marca 2006